Mitjançant la Llei 14/2015, del 21 de juliol, de l'impost sobre els habitatges buits, i de modificació de normes tributàries i de la Llei 3/2012, es crea un nou tribut propi, l'impost sobre els habitatges buits com a tribut finalista que té per objectiu reduir l'estoc d'habitatges buits i augmentar-ne la disposició a lloguer social.
La Llei ha fixat els elements essencials del nou impost en compliment del principi de reserva de llei establert en l'article 31.3 de la Constitució.
Ara cal complementar aquest marc legal amb la incorporació de les normes indispensables per a l'aplicació efectiva de l'impost.
Aquest Decret es dicta a l'empara de l'habilitació competencial reconeguda a l'article 203.5 de l'Estatut d'autonomia de Catalunya i en l'exercici de la potestat reglamentària que atorga al Govern l'article 68 del mateix Estatut.
Així mateix, la disposició final segona de la Llei 14/2015, del 21 de juliol, habilita el Govern perquè dicti les disposicions necessàries per al seu desplegament.
S'ha de remarcar que aquest és un reglament d'abast estrictament tributari, que desplega la Llei esmentada pel que fa a la creació de l'impost.
En aquest sentit, no incorpora cap norma de regulació relativa a la destinació dels ingressos derivats de la seva aplicació.
El Reglament que aprova aquest Decret inclou sis articles, una disposició addicional i una disposició transitòria.
Els dos primers articles regulen aspectes generals com l'objecte del Reglament i el règim jurídic de l'impost, respectivament.
L'article 3 té la funció de concretar el paràmetre en què la Llei ha fixat la determinació de la base imposable, tot disposant que els metres quadrats a considerar són els corresponents a la superfície útil dels habitatges.
L'article 4 incorpora el sistema d'opció per a la tributació consolidada en el cas de grups d'empreses i grups fiscals.
Per la seva banda, els articles 5 i 6 regulen aspectes relacionats amb el procediment de gestió: es fixa el termini de presentació i ingrés de l'autoliquidació i se'n disposa la tramitació per via telemàtica; i s'estableix la centralització de les competències de gestió i comprovació en la delegació territorial de l'Agència Tributària de Catalunya a Barcelona.
Finalment, la disposició addicional estableix la presentació presencial de les sol·licituds d'ajornament o fraccionament del deute tributari, i la disposició transitòria preveu la possibilitat d'habilitar altres vies de presentació i ingrés de l'autoliquidació en el cas que les aplicacions informàtiques necessàries a l'efecte no estiguin encara operatives en les dates en què el Reglament ha establert el període d'autoliquidació anual.
Per tot el que s'ha exposat, a proposta del vicepresident del Govern i conseller d'Economia i Hisenda, d'acord amb el dictamen de la Comissió Jurídica Assessora, i d'acord amb el Govern,
Aprovació del Reglament de l'impost sobre els habitatges buits
S'aprova el Reglament de l'impost sobre els habitatges buits, que s'insereix a continuació.
Es faculta la persona titular del departament competent en matèria tributària perquè dicti les disposicions necessàries per desplegar i aplicar aquest Decret en tot allò que fa referència a l'aplicació del tribut.
Barcelona, 16 de febrer de 2016
Reglament de l'impost sobre els habitatges buits
Aquest Reglament té per objecte el desplegament normatiu per a l'aplicació de l'impost sobre els habitatges buits
L'impost sobre els habitatges buits es regeix per la Llei 14/2015, del 21 de juliol, de l'impost sobre els habitatges buits, i de modificació de normes tributàries i de la Llei 3/2012, per aquest Reglament i per les disposicions que el despleguin.
En defecte de regulació específica hi són d'aplicació les disposicions legals i reglamentàries que regeixen els tributs de la Generalitat.
En la determinació de la base imposable conforme amb el que disposa l'article 11 de la Llei 14/2015, del 21 de juliol, s'han de considerar els metres quadrats de la superfície útil dels habitatges.
Opció per a la tributació consolidada
L'opció per a la tributació consolidada a què es refereix l'article 9.2 de la Llei 14/2015, del 21 de juliol, s'ha d'efectuar en l'autoliquidació anual de l'impost.
En el supòsit que el grup de societats o grup fiscal no opti per la tributació consolidada, cada entitat titular d'habitatges subjectes de l'impost ha d'efectuar l'autoliquidació anual de manera individual.
Article 5.Termini de presentació de l'autoliquidació
La presentació i ingrés de l'autoliquidació s'ha d'efectuar entre els dies 1 i 20 del mes de març següent a la data de meritació de l'impost, per via telemàtica.
La gestió i recaptació de l'impost i la seva inspecció en tot el territori de Catalunya corresponen a la delegació Territorial de l'Agència Tributària de Catalunya a Barcelona i a la Inspecció Territorial d'aquesta, respectivament.
En el supòsit que el subjecte passiu sol·liciti, en el període de presentació de l'autoliquidació, un ajornament o fraccionament del deute tributari, ho ha de fer de manera presencial a les delegacions de l'Agència Tributària de Catalunya, juntament amb l'autoliquidació corresponent.
Mentre els sistemes informàtics no estiguin adequats per poder efectuar la presentació telemàtica a què es refereix l'article 5 d'aquest Reglament, s'autoritza la direcció de l'Agència Tributària de Catalunya perquè, mitjançant resolució, habiliti altres canals de presentació i d'ingrés de l'impost.